***A büntetés-végrehajtás országos parancsnokának***

***90/2015. (XII.31.) OP szakutasítása***

***a speciális foglalkozás-egészségügyi ellátás***

***keretében nyújtott mozgásszervi rehabilitáció beutalási rendjéről***

A büntetés-végrehajtási szervezet belső szabályozási tevékenységéről szóló 2/2013. (IX.13) BVOP utasítás 7. pontja alapján - figyelemmel a kötelező egészségbiztosítás ellátásairól szóló 1997. LXXXIII. törvény végrehajtására kiadott 217/1997. (XII. 1.) Korm. rendeletben foglaltakra - a büntetés-végrehajtási szervezet személyi állománya egészségi és fizikai alkalmasságának szinten tartása, mozgásszervi rehabilitációja érdekében a következő szakutasítást adom ki.

1. **fejezet**

**Általános rendelkezések**

1. A szakutasítás hatálya kiterjed a Büntetés-végrehajtás Országos Parancsnoksága (a továbbiakban: BVOP), a büntetés-végrehajtási intézetek, intézmények, a Bv. Holding Vállalatcsoport gazdasági társaságai (továbbiakban együtt: bv. szervek) legalább 3 éve alkalmazásban álló hivatásos állományú tagjaira, közalkalmazottaira, kormánytisztviselőire, munkaviszonyban álló dolgozóira, a nyugállományba helyezettekre (továbbiakban együtt: személyi állomány), továbbá a személyi állomány közeli hozzátartozóira.
2. Közeli hozzátartozóknak minősülnek a rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvény 2. §. 13. pontjában meghatározott személyek.
3. A személyi állomány jogosultságát szolgálati, nyugdíjas, vagy járadékos igazolványának bemutatásával igazolja az igénybe vételkor. Amennyiben valamilyen ok miatt nem rendelkezik ezzel az okmánnyal, köteles igazolást kérni a jogviszony fennállásáról, illetve nyugdíjas jogviszonyáról. A közeli hozzátartozói jogosultság tényét az illetékes bv. szerv Személyügyi és Szociális Osztálya és a BVOP Humán Szolgálata (a továbbiakban: személyügyi szakterület) által kiadott, a beutalóhoz csatolandó *1. melléklet* szerinti „Igazolás”-sal kell tanúsítani.
4. Amennyiben a személyi állomány tagja, vagy hozzátartozója a rehabilitáció helyszínére történő megérkezésekor az igényjogosultságát igazolni nem tudja, az ügyintéző a BVOP Egészségügyi Főosztálya (a továbbiakban: Eü. Főosztály) felé telefonon haladéktalanul köteles jelezni.
5. Az igénybe vételi időpontokat az Eü. Főosztály adja meg a személyügyi szakterület részére. A turnusok időpontjairól a személyügyi szakterület tájékoztatja a személyi állományt, valamint az egészségügyi szakterületet. Az egészségügyi szakterület a beutalandók nevét jelenti a személyügyi szakterület felé. A bv. szervekben a javaslatokat a személyügyi szakterület felterjeszti az állományilletékes parancsnoknak, a BVOP-n az országos parancsnoknak, aki engedélyezi a részvételt. A személyügyi szakterület haladéktalanul lejelenti a beutalandó személyek nevét az Eü. Főosztálynak (egeszsegugy@bv.gov.hu címen), valamint a bv. intézet egészségügyi osztálya felé az engedélyezés megtörténtét.
6. A személyi állomány alapellátó orvosa, vagy a háziorvosa által kitöltött beutalóval, a kezelések javallatai és ellenjavallatai (a beutaló hátoldalán szerepelnek) figyelembevételével – utalhat állományi tagot a megadott turnusra. A mozgásszervi rehabilitáció esetében előnyben részesítendők az aktív, szolgálatot teljesítő állománytagok.
7. Rendkívüli igényt, illetve soron kívüli beutalást (műtét, baleset utáni állapot) indokolással megjelölve, írásban kell kérni az Eü. Főosztálytól a *2. melléklet* szerinti „Kérelem” nyomtatvány kitöltésével.
8. A személyügyi szakterület kijelölt ügyintézője koordinálja a beutalással kapcsolatos valamennyi tevékenységet
9. az Eü. Főosztály felé a nevek leadása,
10. tájékoztató, házirend, beutaló, hozzátartozói igazolás átadása,
11. szolgálati, vagy nyugdíjas igazolvány hiánya esetén igazolás kiállítása.
12. Aktív állományú jelentkező hiányában, a személyügyi szakterület a nyugdíjas állományt köteles értesíteni a részvételi lehetőségről. Ha közülük sincs jelentkező, az időpontot visszaadja az Eü. Főosztály számára a beutalás időpontja előtt legalább 4 héttel, aki azt más bv. szervnek ajánlja fel.
13. Amennyiben a beutalás időpontja előtt 4 héttel a beutalóval rendelkező bv. szerv nem jelent részvételt, az Eü. Főosztály visszaveszi a beutalási lehetőséget, és másik bv. szervnek adja át.
14. A beutalás megtörténtét a személyügyi szakterület köteles haladéktalanul jelezni e-mailben az Eü. Főosztálynak.
15. A turnus idejére a dolgozót keresőképtelen állományba kell venni (bv. orvos, háziorvos által felmentés, táppénz) vagy szabadságot kell kiíratni.
16. A turnust a beutalás időtartama alatt csak indokolt esetben (szolgálati-, és/vagy rendkívüli családi ok miatt) lehet megszakítani a *3. melléklet* szerinti „Nyilatkozat” alapján.
17. A mozgásszervi rehabilitációs programok szakigazgatási felügyelete az Eü. Főosztály, a költségtérítésre vonatkozó eljárások pénzügyi szakmai felügyelete a BVOP Közgazdasági Főosztályának feladata.

**II. Fejezet**

**A speciális foglalkozás-egészségügyi ellátás**

**keretében nyújtott igali mozgásszervi rehabilitációs beutalás rendje**

1. A speciális foglalkozás-egészségügyi ellátás keretében nyújtott mozgásszervi rehabilitáció (a továbbiakban: rehabilitáció) a 7275 Igal, Gábor u. 6. sz. alatt működő Büntetés-végrehajtási Szervezet Oktatási, Továbbképzési és Rehabilitációs Központja 1. sz. telephelyén (továbbiakban: BVOTRK) történik.
2. A speciális foglalkozás-egészségügyi ellátás keretében nyújtott mozgásszervi rehabilitációs programok 12 napos turnusban zajlanak.
3. A BVOTRK Egészségügyi Osztálya minden évben 2 alkalommal (márciusban és októberben) adja meg a következő félévre az Eü. Főosztály számára a beutalási időpontokat-, és létszámokat, valamint a hatályos „Házirendet”, továbbá a „Tájékoztatót”.
4. Az Eü. Főosztály a bv. szerv 2 fő aktív-, vagy nyugdíjas állományú tagja részére adja a férőhelyet, míg a hozzátartozó számára a BVOTRK biztosít lehetőséget szabad kapacitása terhére, előzetes egyezetés alapján.
5. A beutalt a *4. melléklet* szerinti orvosi beutalóval évente egy alkalommal veheti igénybe az egészségügyi szolgáltatásokat.
6. Amennyiben a személyi állomány tagja, közeli hozzátartozója rendelkezik bármilyen szakorvosi dokumentációval, köteles azt magával vinni, és a vizsgálatot végző orvosnak átadni.
7. A turnuson való részvétel rendkívüli okból történő lemondását a személyi állomány tagja, közeli hozzátartozója haladéktalanul, de legkésőbb az érkezés előtt 2 munkanappal köteles az igal.uk@bv.gov.hu e-mail címre megküldeni. Amennyiben a beutalt számára felróható okból nem jelenik meg a részére biztosított időpontban, köteles megtéríteni a BVOTRK számára az igénybe nem vett étkezés költségét.
8. Amennyiben a személyi állomány tagja, és/vagy közeli hozzátartozója speciális étkezésre szorul (táplálék-allergia, emésztőszervi-, cukorbetegség, vagy egyéb egészségi probléma miatt), az erről szóló orvosi javaslatot a beutalást követően haladéktalanul köteles megküldeni a BVOTRK-nak, mert csak ebben az esetben kerülhet sor az egyedi ellátásra. Egyéb, egyedi étkezési igény külön térítés ellenében sem vehető igénybe.
9. A turnuson részt vevők a BVOTRK igali telephelyének „Házirendjé”-ben foglaltakat valamint az orvosi utasításokat kötelesek betartani. Eltávozási engedélyt - a 13. pontban foglaltak teljesülése esetén - az intézmény egészségügyi osztályvezetője adhat, aki erről az Eü. Főosztályt haladéktalanul értesíti.
10. A személyi állomány tagját a rehabilitáció idejére a szállás, az étkezés, és a gyógykezelés térítésmentesen illeti meg. Az egyéb szolgáltatásokért a BVOTRK igazgatója által kiadott Intézkedésben meghatározott térítési díjat kell fizetni, melyet a „Tájékoztató” tartalmaz.
11. Amennyiben a közeli hozzátartozó orvosi beutalóval rendelkezik, a rehabilitáció térítésmentes a számára. Az egyéb szolgáltatásokért fizetendő térítési díjat a „Büntetés-végrehajtási Szervezet Oktatási, Továbbképzési és Rehabilitációs Központja igénybevételének térítési díjairól, valamint élelmezési normáiról” szóló OP szakutasítás tartalmazza. Ezt a térítési díjat kell fizetnie a rehabilitációra nem szoruló, kísérő közeli hozzátartozónak is.
12. Az 1. pontban meghatározottakon kívül – a szabad férőhely értékesítés keretében – a rehabilitációt orvosi beutaló birtokában igénybe vevő személyek a BVOTRK igazgatója által meghatározott térítési díjat kötelesek fizetni.
13. A szabad férőhely értékesítés keretében igénybe vett rehabilitáció térítési díjával kapcsolatos pénzügyi elszámolás alapja a BVOTRK Egészségügyi Osztálya által, a szakutasítás *5. melléklete* szerinti tartalommal kiállított „Igazolás rehabilitációs kezelésekről” című adatlap, melyet legkésőbb a kezelés(ek) vagy a kúra befejezésének napján kell a BVOTRK Gazdasági Osztályának átadni.
14. A BVOTRK Egészségügyi Osztálya felelős a rehabilitáció egészségügyi szakmai feladatainak-, a Gazdasági Osztály pedig a pénzügyi-elszámolási feladatainak szabályszerű végrehajtásáért.
15. A BVOTRK Igali telephelyének személyi állománya, és azok hozzátartozói szabad kapacitás terhére vehetik igénybe az egészségügyi kezelést (szállás, és egyéb ellátás nélkül).
16. Az ellátás nem az egészségbiztosítás terhére finanszírozott, így az egészségbiztosítási szabályok szerinti kórházi táppénz, illetve utazási költségtérítés nem vehető igénybe.

**III. Fejezet**

**A speciális foglalkozás-egészségügyi ellátás**

**keretében nyújtott gyulai mozgásszervi rehabilitációs beutalás rendje**

1. A mozgásszervi rehabilitációs kezelésre a Békés Megyei Pándy Kálmán Kórház szervezésében, szakorvossal kötött megbízási szerződés alapján a Gyulai Várfürdőben kerül sor.
2. A speciális foglalkozás-egészségügyi ellátás keretében nyújtott mozgásszervi rehabilitációs programok 12 napos turnusban zajlanak.
3. Az Eü. Főosztály - a Békés Megyei Büntetés-végrehajtási Intézettel (a továbbiakban: bv. intézet) egyeztetve - minden év november 15-ig készíti el a következő évre szóló turnusbeosztást, amelyről a bv. szerveket a beutalás rendjét is részletesen tartalmazó körlevélben értesíti.
4. A beutalt az Eü. Főosztály által rendszeresített beutaló alapján (*6. melléklet*), orvosi javaslatra évente egy alkalommal veheti igénybe az egészségügyi szolgáltatásokat, amelyet a Gyulai Várfürdő területén a szakrendelést végző orvos határoz meg.
5. A beutaltak elhelyezésére a bv. intézet által működtetett vendégházban kerül sor, az élelmezésről a beutaltak maguk gondoskodnak. Ebéd - térítés ellenében, előzetesen jelzett igény alapján – a bv. intézetben rendelhető meg.
6. Az esetleges szállásköltséget, valamint a mindenkori helyi idegenforgalmi adót a beutaltnak kell befizetnie a bv. intézet pénztárában, legkésőbb a turnust érintő utolsó munkanapon.
7. A Békés Megyei Büntetés-végrehajtási Intézet személyi állománya és azok hozzátartozói a speciális foglalkozás-egészségügyi ellátásra - a vendégház igénybevétele nélkül - a megadott keretszámok függvényében jogosultak.
8. A turnuson részt vevők a vendégház „Házirendjé”-t, valamint a szakorvosi utasításokat kötelesek betartani. Eltávozási engedélyt az 13. pontban foglaltak teljesülése esetén - a bv. intézet parancsnoka adhat, aki gondoskodik az Eü. Főosztály haladéktalan értesítéséről.
9. A fogvatartottak foglalkoztatását végző gazdasági társaságok munkaviszonyban álló dolgozói a rehabilitációs program igénybevételére a 35. pontban foglaltak szerint jogosultak, de az elhelyezés költségei számukra térítéskötelesek. Ezen kötelezettség teljesítését az őket foglalkoztató gazdasági társaság átvállalhatja.
10. A szállásdíjat a Békés Megyei Büntetés-végrehajtási Intézet parancsnoka évente helyi intézkedésben állapítja meg.
11. Az ellátás nem az egészségbiztosítás terhére finanszírozott, így az egészségbiztosítási szabályok szerinti kórházi táppénz, illetve utazási költségtérítés nem vehető igénybe.

**IV. Fejezet**

**Az MH Egészségügyi Központ rehabilitációs és krónikus ellátást biztosító Hévízi intézetébe történő igénybevételi rendje**

1. A mozgásszervi rehabilitációs és krónikus ellátás 3 hetes turnusokban vehető igénybe 8380 Hévíz, Kossuth L. u. 7/A szám alatt található MH Egészségügyi Központ Hévízi Rehabilitációs Intézet (a továbbiakban: rehabilitációs intézet) által meghatározott igénybevételi rend alapján.
2. A rehabilitációs intézet valamennyi beutaltat emelt szintű ellátásban részesíti.
3. Az emelt szintű ellátás térítési díja 1.500 Ft/fő/ápolási nap a beutaltak részére, amely költség az ellátást igénybevevő személyi állományi tagot (vagy hozzátartozóját) terheli.
4. A biztosítottat rehabilitációs ellátásra kizárólag a rehabilitációt megalapozó megbetegedés gyógykezeléséhez szükséges szakorvosi szakképesítéssel rendelkező orvos utalhatja be a *7. melléklet* szerinti beutalóval a háziorvos vagy a bv. alapellátó orvos kezdeményezésére.
5. Az ellátás az egészségbiztosítás terhére finanszírozott, így az társadalombiztosítási szabályok szerinti kórházi táppénz, illetve utazási költségtérítés igénybe vehető.

**V. Fejezet**

**Záró rendelkezések**

1. Ez a szakutasítás a kiadás napján lép hatályba.
2. Hatályát veszti a büntetés-végrehajtási szervezet keretében nyújtott foglalkozás-egészségügyi speciális ellátásról szóló 1-1/32/2008. (IK Bv.Mell.2.) OP intézkedés, valamint a büntetés-végrehajtási szervezet személyi állománya gyulai speciális foglalkozás-egészségügyi ellátásról szóló 1-1/41/2002. (lK Bv. Mell. 6.) OP intézkedés.

 **Csóti András bv. altábornagy**

 **országos parancsnok**

Mellékletek

1. melléklet: [Igazolás hozzátartozói jogosultságról](http://bv.gov.hu/admin/download/f/42/41000/2015_90szu-m01.docx)

2. melléklet: [Kérelem programon való részvételhez](http://bv.gov.hu/admin/download/0/52/41000/2015_90szu-m02.docx)

3. melléklet: [Nyilatkozat idő előtti távozáshoz](http://bv.gov.hu/admin/download/1/52/41000/2015_90szu-m03.docx)

4. melléklet: [Orvosi beutaló Igal](http://bv.gov.hu/admin/download/2/52/41000/2015_90szu-m04.docx)

5. melléklet: [Igazolás rehabilitációs kezelésről](http://bv.gov.hu/admin/download/4/52/41000/2015_90szu-m05.docx)

6. melléklet: [Orvosi beutaló Gyula](http://bv.gov.hu/admin/download/5/52/41000/2015_90szu-m06.docx)

7. melléklet: [Beutaló Hévíz](http://bv.gov.hu/admin/download/6/52/41000/2015_90szu-m07.docx)